Πρόταση ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση των οδηγιών 85/611/ΕΟΚ, 92/49/ΕΟΚ, 92/96/ΕΟΚ και 93/22/ΕΟΚ όσον αφορά την ανταλλαγή πληροφοριών με τρίτες χώρες.

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σκοπός της πρότασης είναι η τροποποίηση ορισμένων οδηγιών και η ευθυγράμμισή τους με τα κείμενα που έχουν ήδη εκδοθεί για τον τραπεζικό τομέα.

Η ανταλλαγή πληροφοριών με τρίτες χώρες. Η οδηγία 98/33/ΕΚ της 22ας Ιουνίου 1998 τροποποιεί, μεταξύ άλλων, το άρθρο 12, παράγραφος 3 της οδηγίας 77/780/ΕΟΚ για το συντονισμό των νομοθετικών, κανονιστικών και διοικητικών διατάξεων για την ανάληψη και την άσκηση της δραστηριότητας πιστωτικού ιδρύματος.

Ο σκοπός μίας τέτοιας τροποποίησης είναι να αλλάξουν οι κανόνες σχετικά με την ανταλλαγή εμπιστευτικών πληροφοριών, στο πλαίσιο μιας συμφωνίας συνεργασίας, με τις αρμόδιες αρχές ή όργανα τρίτων χωρών.

Πράγματι, η δυνατότητα ανταλλαγής εμπιστευτικών πληροφοριών μόνο με τις αντίστοιχες αρμόδιες αρχές τρίτων χωρών αποδείχθηκε ιδιαίτερα περιοριστική. Πρέπει να προβλεφθεί η δυνατότητα ανταλλαγής πληροφοριών μεταξύ των αρμόδιων αρχών και αρχών ή οργάνων που, λόγω της λειτουργίας τους, συμβάλλουν στην ενίσχυση της σταθερότητας του χρηματοπιστωτικού συστήματος.

Οι αρμόδιες αρχές στην Ευρωπαϊκή Ένωση, κατά την εκπλήρωση των καθηκόντων τους, μπορούν να ανταλλάσσουν εμπιστευτικές πληροφορίες άμεσα με τις εποπτικές αρχές άλλων χρηματοπιστωτικών τομέων, με τις αρχές που είναι επιφορτισμένες με την επίβλεψη των διαδικασιών εκκαθάρισης και πτώχευσης και με άλλα σχετικά πρόσωπα όπως ελεγκτές και εκκαθαριστές. Η ανάγκη ανταλλαγής εμπιστευτικών πληροφοριών με τους εν λόγω φορείς ενδέχεται επίσης να παρουσιαστεί σε περιπτώσεις που αυτοί είναι εγκατεστημένοι σε τρίτες χώρες.

Το άρθρο 12, παράγραφος 3 της οδηγίας 77/780/ΕΟΚ, όπως αντικαταστάθηκε από το άρθρο 1 της οδηγίας 98/33/ΕΚ, καταργεί ορισμένες διαφορές μεταξύ κανονιστικών διατάξεων όσον αφορά την ανταλλαγή πληροφοριών στο πλαίσιο της Ευρωπαϊκής Ένωσης με τρίτες χώρες.

Σύμφωνα με το προαναφερθέν άρθρο «τα κράτη μέλη μπορούν να συνάπτουν συμφωνίες συνεργασίας που προβλέπουν την ανταλλαγή πληροφοριών με τις αρμόδιες αρχές τρίτων χωρών καθώς και με αρχές ή οργανισμούς τρίτων χωρών όπως ορίζονται στην παράγραφο 5 και στην παράγραφο 5α» του άρθρου 12 της οδηγίας 77/780/ΕΟΚ.

Αυτό σημαίνει ότι επιτρέπεται η ανταλλαγή εμπιστευτικών πληροφοριών, στο πλαίσιο συμφωνίας συνεργασίας, μεταξύ αρμόδιων αρχών κρατών μελών και των ακόλουθων οργανισμών:

- των αρχών που είναι επιφορτισμένες με την εποπτεία των χρηματοπιστωτικών ιδρυμάτων, εκτός των πιστωτικών ιδρυμάτων·

- οργάνων που συμμετέχουν στην εκκαθάριση και την πτώχευση χρηματοπιστωτικών ιδρυμάτων·

- προσώπων που είναι επιφορτισμένα με τον νομικό έλεγχο των λογαριασμών των χρηματοπιστωτικών ιδρυμάτων·

- αρχών που είναι επιφορτισμένες με την εποπτεία των οργάνων που συμμετέχουν στην εκκαθάριση και την πτώχευση χρηματοπιστωτικών ιδρυμάτων·

- των αρχών που είναι επιφορτισμένες με την εποπτεία των προσώπων που είναι επιφορτισμένα με το νομικό έλεγχο των χρηματοπιστωτικών ιδρυμάτων.

Η ανταλλαγή πληροφοριών επιτρέπεται μόνον εφόσον τηρούνται διάφοροι όροι:

- η αρχή που λαμβάνει τις πληροφορίες υπόκειται σε κανονιστικές διατάξεις όσον αφορά το επαγγελματικό απόρρητο ανάλογες με αυτές που προβλέπονται στις σχετικές οδηγίες·

- οι πληροφορίες είναι απαραίτητες για λόγους εποπτείας.

Επιπλέον, εάν η συγκεκριμένη πληροφορία προέρχεται από άλλο κράτος μέλος, μπορεί να κοινοποιηθεί μόνο μετά από ρητή έγκριση των αρμόδιων αρχών που τη διαβίβασαν και, όπου αυτό ισχύει, μόνο για τους σκοπούς για τους οποίους δόθηκε η έγκριση αυτή.

Διατάξεις ανάλογες με αυτές που τροποποιούνται από το άρθρο 1 της οδηγίας 98/33/ΕΚ περιλαμβάνονται και σε άλλες οδηγίες σχετικά με το χρηματοπιστωτικό σύστημα: οδηγία για τις επενδυτικές υπηρεσίες (93/22/ΕΟΚ)· οδηγία ΟΣΕΚΑ (85/611/ΕΟΚ), τρίτη οδηγία για την πρωτασφάλιση εκτός της ασφάλειας ζωής (92/49/ΕΟΚ) και τρίτη οδηγία σχετικά με την ασφάλεια ζωής (92/96/ΕΟΚ). Πράγματι, η επονομαζόμενη οδηγία post BCCI (95/26/ΕΚ) τροποποίησε τις τομεακές οδηγίες με στόχο, μεταξύ άλλων, να θεσπίσει διατομεακές κανονιστικές διατάξεις όσον αφορά την ανταλλαγή εμπιστευτικών πληροφοριών.

Για το λόγο αυτό, το Συμβούλιο, στο πλαίσιο της συζήτησης της ανωτέρω οδηγίας (95/26/ΕΚ), κάλεσε την Επιτροπή να λάβει όλα τα απαραίτητα μέτρα προκειμένου να θεσπιστούν ενιαίες κανονιστικές διατάξεις σε όλους τους χρηματοπιστωτικούς τομείς αποφεύγοντας τις αντιφάσεις στους κανόνες για την ανταλλαγή εμπιστευτικών πληροφοριών με οργανισμούς που ανήκουν σε τρίτες χώρες.

2000/0014 (COD)

Πρόταση

ΟΔΗΓΙΑΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ

για την τροποποίηση των οδηγιών 85/611/ΕΟΚ, 92/49/ΕΟΚ, 92/96/ΕΟΚ και 93/22/ΕΟΚ όσον αφορά την ανταλλαγή πληροφοριών με τρίτες χώρες.

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 47, παράγραφος 2, πρώτη και τρίτη πρόταση,

την πρόταση της Επιτροπής [1],

[1] ΕΕ C ...

τη γνώμη της Οικονομικής και Κοινωνικής Επιτροπής [2],

[2] EE C ...

Αποφασίζοντας σύμφωνα με τη διαδικασία του άρθρου 251 της Συνθήκης [3],

[3] EE C ...

Εκτιμώντας τα εξής:

(1) Οι οδηγίες 85/611/ΕΟΚ [4],, 92/49/ΕΟΚ [5], 92/96/ΕΟΚ [6] και 93/22/ΕΟΚ [7], επιτρέπουν την ανταλλαγή πληροφοριών μεταξύ των αρμόδιων αρχών και ορισμένων άλλων αρχών ή οργανισμών εντός ενός κράτους μέλους ή μεταξύ κρατών μελών. Οι προαναφερθείσες οδηγίες επιτρέπουν επίσης τη σύναψη από τα κράτη μέλη συμφωνιών συνεργασίας που προβλέπουν την ανταλλαγή πληροφοριών με τις αρμόδιες αρχές τρίτων χωρών.

[4] EE L 375, 31.12.1985, όπως τροποποιήθηκε τελευταία από την οδηγία 95/26/ΕΚ του Ευρωπαϊκού Κοινοβουλίου και του Συμβουλίου (EE L 168, 18.7.1995, σ. 7).

[5] EE L 228, 11.8.1992, σ. 1, όπως τροποποιήθηκε τελευταία από την οδηγία 95/26/ΕΚ.

[6] EE L 360, 9.12.1992, σ. 1, όπως τροποποιήθηκε τελευταία από την οδηγία 95/26/ΕΚ.

[7] EE L 141, 11.6.1993, σ. 27, όπως τροποποιήθηκε τελευταία από την οδηγία 97/9/ΕΚ του Ευρωπαϊκού Κοινοβουλίου και του Συμβουλίου (EE L 84, 26.3.1997, σ 22).

(2) Για λόγους συνοχής με την οδηγία 98/33/ΕΚ [8], αυτή η άδεια σύναψης συμφωνιών για την ανταλλαγή πληροφοριών με τρίτες χώρες πρέπει να επεκταθεί κατά τρόπο που να περιλαμβάνει και την ανταλλαγή πληροφοριών με ορισμένες άλλες αρχές ή οργανισμούς των χωρών αυτών, με την προϋπόθεση ότι οι κοινοποιούμενες πληροφορίες καλύπτονται από προσήκουσες εγγυήσεις επαγγελματικού απόρρητου.

[8] EE L 204, 21.7.98, σ. 29.

(3) Οι οδηγίες 85/611/ΕΟΚ 92/49/ΕΟΚ, 92/96/ΕΟΚ και 93/22/ΕΟΚ πρέπει να τροποποιηθούν αναλόγως.

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Το άρθρο 50, παράγραφος 4 της οδηγίας 85/611/ΕΟΚ αντικαθίσταται από το ακόλουθο κείμενο:

"4. Τα κράτη μέλη μπορούν να συνάπτουν συμφωνίες συνεργασίας, που προβλέπουν την ανταλλαγή πληροφοριών, με τις αρμόδιες αρχές τρίτων χωρών, καθώς και με αρχές ή οργανισμούς τρίτων χωρών όπως αυτοί ορίζονται στην παράγραφο 6 και στην παράγραφο 7, μόνον εφόσον οι κοινοποιούμενες πληροφορίες καλύπτονται, όσον αφορά το επαγγελματικό απόρρητο, από εγγυήσεις τουλάχιστον ισοδύναμες με αυτές που προβλέπονται στο παρόν άρθρο. Αυτή η ανταλλαγή πληροφοριών πρέπει να εξυπηρετεί την εκτέλεση των εποπτικών καθηκόντων των εν λόγω αρχών ή οργανισμών.

Εάν η συγκεκριμένη πληροφορία προέρχεται από άλλο κράτος μέλος, μπορεί να κοινοποιηθεί μόνο μετά από ρητή έγκριση των αρμόδιων αρχών που τη διαβίβασαν και, όπου αυτό ισχύει, μόνο για τους σκοπούς για τους οποίους δόθηκε η έγκριση αυτή."

Άρθρο 2

Το άρθρο 16, παράγραφος 3 της οδηγίας 92/49/ΕΟΚ, το άρθρο 15, παράγραφος 3 της οδηγίας 92/96/ΕΟΚ και το άρθρο 25, παράγραφος 3 της οδηγίας 93/22/ΕΟΚ, αντικαθίστανται από το ακόλουθο κείμενο:

"3. Τα κράτη μέλη μπορούν να συνάπτουν συμφωνίες συνεργασίας, που προβλέπουν την ανταλλαγή πληροφοριών, με τις αρμόδιες αρχές τρίτων χωρών, καθώς και με αρχές ή οργανισμούς τρίτων χωρών όπως αυτοί ορίζονται στις παραγράφους 5 και 5α, μόνον εφόσον οι κοινοποιούμενες πληροφορίες καλύπτονται, όσον αφορά το επαγγελματικό απόρρητο, από εγγυήσεις τουλάχιστον ισοδύναμες με αυτές που προβλέπονται στο παρόν άρθρο. Αυτή η ανταλλαγή πληροφοριών πρέπει να εξυπηρετεί την εκτέλεση των εποπτικών καθηκόντων των εν λόγω αρχών ή οργανισμών.

Εάν η συγκεκριμένη πληροφορία προέρχεται από άλλο κράτος μέλος, μπορεί να κοινοποιηθεί μόνο μετά από ρητή έγκριση των αρμόδιων αρχών που τη διαβίβασαν και, όπου αυτό ισχύει, μόνο για τους σκοπούς για τους οποίους δόθηκε η έγκριση αυτή."

Άρθρο 3

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν προς την παρούσα οδηγία εντός προθεσμίας 24 μηνών από τη δημοσίευση της παρούσας οδηγίας στην Επίσημη Εφημερίδα των Ευρωπαϊκών Κοινοτήτων, και ενημερώνουν αμέσως την Επιτροπή σχετικά.

Οι εν λόγω διατάξεις, όταν θεσπίζονται από τα κράτη μέλη, περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.

2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου, τις οποίες θεσπίζουν στον τομέα που διέπεται από την παρούσα οδηγία.

Άρθρο 4

Η παρούσα οδηγία αρχίζει να ισχύει την ημέρα δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 5

Η παρούσα οδηγία απευθύνεται στα κράτη μέλη.

Βρυξέλλες,

Για το Ευρωπαϊκό Κοινοβούλιο Για το Συμβούλιο

Ο Πρόεδρος Ο Πρόεδρος